Lars Kramer Mikkelsen (S), 2001-01-18:
I Socialdemokratiet ønsker vi klare regler for familiesammenføring, men vi vil have, at Folketinget påtager sig ansvaret for reglerne for familiesammenføring.
Derfor mener vi ikke, at retskravet på familiesammenføring generelt skal afskaffes til fordel for skønsmæssige afgørelser på et mere eller mindre afklaret grundlag.
Vi har været nødsaget til at fravige dette princip for ægteskaber indgået af personer under 25 år, fordi mange meldinger gik på, at en del af disse ægteskaber var indgået imod parternes fri vilje.
Men generelt vil vi ikke fralægge os det politiske ansvar.
Vi skal have nogle regler, der kan vinde almindelig accept i den danske befolkning, og jeg mener ærlig talt, at det er lidt af en tilsnigelse, når Dansk Folkeparti gør sig til talsmand for hele den danske befolkning på dette område.
De danske familiesammenføringsregler skal ikke udformes efter, hvad vi som minimum har forpligtet os til i internationale konventioner, ligesom de heller ikke skal udformes således, at så få danskere som overhovedet muligt gifter sig med udlændinge. Dansk Folkeparti vil have, at alle, der søger familiesammenføring, skal behandles efter de samme regler.
Dansk Folkeparti finder det bl.a. betænkeligt, at der ikke stilles forsørgelseskrav til flygtninge og danske statsborgere, der ønsker familiesammenføring.
Ens regler er for os at se i Socialdemokratiet ikke målet.
F.eks. er det urimeligt at stille krav om, at flygtninge skal kunne forsørge deres familie.
Det vil de i praksis ikke være i stand til, og det vil være det samme som at forhindre dem i at blive forenet med deres børn og ægtefæller.
Derfor kan Socialdemokratiet ikke støtte det forslag. Derimod virker det meget rimeligt at stille et generelt forsørgelseskrav til herboende udlændinge, der ønsker familiesammenføring.
Dansk Folkepartis ønske om ens regler for alle virker umiddelbart sympatisk, men det vil ikke stille alle lige, og herboende udlændinge vil derfor reelt have langt bedre muligheder for at forsørge deres ægtefælle, end flygtninge vil have det.
Socialdemokratiet kan heller ikke støtte et generelt krav om, at alle, der søger familiesammenføring, skal kunne tale dansk.
Det krav vil alene ramme flygtninge.
Herboende udlændinge skal efter de gældende regler mindst have boet her i landet i 6 år for at kunne opnå familiesammenføring og vil i løbet af 3 af de år have gennemgået et integrationsprogram, og derfor vil de sagtens kunne honorere kravet.
I Socialdemokratiet betragter vi det som rimeligt, at herboende udlændinge skal kunne forsøge de familiemedlemmer, der kommer her til landet.
Derfor har vi i dag et generelt krav om, at herboende udlændinge skal kunne forsørge deres ægtefælle i de første 3 år, hvor vedkommende har midlertidigt ophold her i Danmark.
Vi ønsker ikke den periode forlænget.
Der eksisterer allerede i dag helt klare regler for udlændinge, der begår kriminalitet, hvilket kan føre til udvisning.
Grundlæggende ønsker vi i Socialdemokratiet ikke, at familiesammenføringsreglerne skal bruges som dække for illegal indvandring f.eks. gennem proformaægteskaber, og vi mener heller ikke, at familiesammenføringsregler skal være udformet på en sådan måde, at de giver accept til ægteskaber indgået mod parternes vilje.
Det var som før nævnt også baggrunden for de ændringer af familiesammenføringsreglerne i 1998 og 2000, der er gennemført.
Til slut vil jeg sige, at Socialdemokratiet tror, at den bedste vej til et homogent Danmark ikke er at lukke grænserne for alle af fremmed herkomst.
Derved kan denne gruppe blive en endnu større gevinst for samfundet.
De skal ikke isoleres eller for den sags skyld kriminaliseres.
Derfor kan vi ikke støtte Dansk Folkepartis forslag, og jeg skal på vegne af CD's hr. Arne Melchior, der ikke kan være til stede her i salen, sige, at CD har den samme holdning: De kan ikke støtte Dansk Folkepartis forslag.